Diari Oficial de la Generalitat Valenciana


Sumari del DOGV 10123, del 13-12-2024 (2024/13085)

RESOLUCIÓ de 9 de desembre de 2024, per la qual es desplega el que s’ha previst en la disposició addicional segona i en la disposició final primera de l’Orde 2/2022, de la Conselleria d’Hisenda i Model Econòmic, que regula les actuacions o tràmits d’alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat, amb motiu de la posada en funcionament del nou canal d’accés a la base de dades corporativa denominat BDCWEB.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10483

Data del DOGV
:   13-12-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/13473

CVE
:   FVCW-R-7306-41260

Data del document
:   09-12-2024

Organisme emissor
:   Conselleria d'Hisenda i Economia

Tipus de document
:   Resolució

Anàlisi jurídica

 Descriptors 

:   * Conselleria d'Hisenda i Model Econòmic
    * legislació
    * dades personals
    * protecció de dades

L'article 28.2 de la Llei 39/2015, d'1 d'octubre, del procediment administratiu comú de les administracions públiques, preveu el dret dels interessats a no aportar documents que ja estiguen en poder de l'administració o que hagen sigut elaborats per qualsevol altra administració. Per a això, l'administració actuant ha de tindre la possibilitat de consultar o obtindre estos documents, llevat que l'interessat s'hi oposara, a través de les seues xarxes corporatives o mitjançant consulta a les plataformes d'intermediació de dades o altres sistemes electrònics habilitats a este efecte.

A través de l'Orde 2/2022, de la Conselleria d'Hisenda i Model Econòmic, es va establir la gestió de les dades de tercers de forma centralitzada a través de la base de dades corporativa (BDC), que permet la seua unicitat en els diferents àmbits en els quals se’n faça ús. L'àmbit d'aplicació de l'orde comprén l'Administració de la Generalitat i els organismes autònoms la comptabilitat dels quals estiga integrada en el sistema d'informació comptable de la primera.

La disposició addicional segona de l'orde preveu la possibilitat que altres entitats integrants del sector públic de la Generalitat no incloses en l'àmbit d'aplicació de l'orde, als efectes previstos en l'article 28.2 de la Llei 39/2015, d'1 d'octubre, del procediment administratiu comú de les administracions públiques, puguen sol·licitar accés a la BDC.

Segons la disposició final primera, la posada en funcionament de les aplicacions informàtiques que es desenrotllen, així com, si és el cas, la implementació de noves funcionalitats, es realitzarà mitjançant la resolució de la persona titular de la Conselleria d'Hisenda i Model Econòmic. Esta resolució haurà de ser publicada en el *Diari Oficial de la Generalitat Valenciana*.

D'altra banda, la consulta de les dades contingudes en la BDC per part dels òrgans gestors de les entitats del sector públic instrumental constituïx igualment un mecanisme de control dels pagaments a tercers que es relacionen econòmicament amb estes entitats, que minimitza el risc de pagaments indeguts o fraus. L'accés a la BDC permetrà als gestors verificar que el compte bancari facilitat pel tercer està donat d'alta en el sistema i que este ha sigut donat d'alta pel seu legítim titular, sense necessitat de tornar a exigir-los documentació addicional, constituint este mecanisme una ferramenta eficaç i eficient per a la salvaguarda dels fons públics.

Finalment, el Decret llei 7/2024, de 9 de juliol, del Consell, de simplificació administrativa de la Generalitat, preveu, entre altres, el principi de mínima intervenció administrativa i l'obligació dels subjectes inclosos en el seu àmbit d'aplicació, i entre estos, les entitats del sector públic instrumental, de no sol·licitar a les persones interessades l'aportació de dades o documents que es puguen interoperar o que estiguen disponibles en els registres de l'Administració.

En resum, esta resolució pretén regular la posada en funcionament d'un nou canal d'accés a la BDC, denominat BDCWEB, així com els requisits per a l'ús d’este canal per part de les entitats del sector públic de la Generalitat, amb la finalitat de facilitar el dret dels tercers que es relacionen econòmicament amb les entitats del sector públic instrumental, i que s'hagen donat d'alta en la BDC de la Generalitat, de no aportar la documentació acreditativa de la titularitat del compte bancari on s'haja d'efectuar el pagament i com a mecanisme de control en el procediment de pagament de les obligacions de les entitats del sector públic instrumental de la Generalitat.

Per tot el que s'ha exposat, de conformitat amb la disposició addicional segona i la disposició final primera de l'Orde 2/2022, en relació amb l'article 4 del Decret 32/2024, de 21 de novembre, del president de la Generalitat, pel qual es determinen el nombre i la denominació de les conselleries i les seues atribucions, i l'article 4 del Decret 133/2023, de 10 d'agost, del Consell, d'aprovació del Reglament orgànic i funcional de la Conselleria d'Hisenda, Economia i Administració Pública,

RESOLC

*Primer. Objecte*

La present resolució té com a objecte:

a) En desplegament de la disposició final primera de l'Orde 2/2022, regular la posada en funcionament d'un nou canal d'accés a la base de dades corporativa (BDC), denominat BDCWEB.

b) Regular l'accés a BDCWEB en la seua modalitat de consulta per a les entitats del sector públic instrumental de la Generalitat no incloses en l'àmbit d'aplicació de l'Orde 2/2022, en desplegament de la seua disposició addicional segona.

*Segon. BDCWEB*

La BDCWEB és un canal d'accés a la BDC i, entre altres accions, permetrà a les entitats a què fa referència el resolc tercer accedir a la informació relativa a tercers, això és, domicilis i comptes bancaris.

L'URL d'accés de l'aplicació és: http://bdcweb.gva.es/bdcweb.

*Tercer. Àmbit d'aplicació subjectiu*

El canal d'accés BDCWEB està disponible per a l'Administració de la Generalitat i la resta de les entitats incloses en el seu sector públic instrumental, a l'efecte del que s’establix en la disposició addicional segona de l'Orde 2/2022.

*Quart. Procediment i requisits per a accedir a BDCWEB*

Mitjançant una instrucció de la Intervenció General de la Generalitat s'establiran els requisits i la forma d'accés a BDCWEB.

*Quint. Eficàcia*

Esta resolució produirà efectes a partir de l'endemà de la seua publicació en el *Diari Oficial de la Generalitat Valenciana*.

  

València, 9 de desembre de 2024

Ruth María Merino Peña

Consellera d'Hisenda i Economia